**Közgyűlési Jegyzőkönyv**

A MAGYARORSZÁGI OROSZ FEKETE TERRIER EGYESÜLET A KÖZÖSSÉGÉRT

2022. március 05. napján tartott közgyűléséről

Helye: Sport Hotel Velence – Arany terem (3. emeleti különterem) 2481 Velence Tóbíró köz 2.

Időpontja: 2022.március 05.-én szombaton 11:30 órakor

Jelen vannak: a mellékelt jelenléti ív szerint

Az egyesület elnöke köszönti a megjelenteket, megállapítja a jelenléti ív alapján a határozatképességet ( 16 fő klubtagból, 9 fő klubtag van jelen). Javasolja a közgyűlésnek a levezető elnök, a jegyzőkönyvvezető és a két jegyzőkönyv – hitelesítő megválasztását. A nyílt szavazás eredményeként a közgyűlés megválasztotta az alábbi közreműködőket tartózkodás és ellenszavazat nélkül.

Levezető elnök: Dobainé Tar Zsuzsanna

Jegyzőkönyvvezető: Deliné Juhász Mónika

Jegyzőkönyv-hitelesítő: Agárdi Fanni

Jegyzőkönyv-hitelesítő: Meglécz Beáta

**Szavazás: 9 fő igen, 0 fő nem, 0 fő tartózkodott**

3. napirendi pontok, a mellékelt meghívó szerint.

**A kiküldött meghívó napirendi pontjait a közgyűlés elfogadta, nem érkezett újabb javaslat.**

**Szavazás: 9 fő igen, 0 fő nem, 0 fő tartózkodott**

4. napirendi pont: 2021 évi Gazdasági beszámoló ismertetése, elfogadása.

Előadó: Dobainé Tar Zsuzsanna

Az elnök tájékoztatása szerint az elkészült gazdasági beszámoló már felkerült az egyesület honlapjára, így mindenki számára elérhető. Anyagi helyzetünk stabil, igaz nem voltak bevételeink, de kiadásaink sem, az összes rendezvényünket hasonlóan 2020-hoz, 2021-ben is törölni kellett. Az 1% adóból kicsit kevesebb érkezett, mint az ezt megelőző évben. Ennek ellenére a mérleg pozitív eredménnyel zárult az előző évekhez hasonlóan. Megállapítható, hogy fontos a felajánlott 1% adó, mint bevétel, ez jelentős stabilitást biztosít egyesületünk gazdálkodásában. Könyvelésünk a NAV által jóváhagyott programon történik, a beszámoló elkészítésével könyvvizsgálót bízunk meg. Ha a tisztelt közgyűlés elfogadja, hivatalosan is benyújtjuk. Az elnök kéri a tagok hozzászólását, miután érdemi kifogás nem merült fel, az előterjesztés elfogadását javasolja.

**Az egyesület közgyűlése a 2021-es évi egyszerűsített éves beszámolót és közhasznúsági mellékletet az ismertetés után elfogadta.**

**Szavazás: 9 fő igen, 0 fő nem, 0 fő tartózkodott**

**Határozat száma: MOFTEK: KGY/40/2022. (03.05.)**

5. napirendi pont: 2022-es költségvetés ismertetése, elfogadása.

Előadó: Dobainé Tar Zsuzsanna

A költségvetés az előző évek számadatait figyelembe véve készült el. Cél a felajánlott 1%-ból befolyt összeg növelése. Fontos lenne a tagok számának valamint a kiállításainkon részt vevők számának növelése, mely jelentős bevételt hozhat. Törekvésünk az hogy a rendelkezésünkre álló keretből minél nagyobb részt tudjunk a működési költségek levonása után fordítani a nevezőkre, kötetlen programjainkon részt vevők megvendégelésére, apró ajándékokra. Az ajándékok beszerzése a tavalyi évben megtörtént, így a jövőbeni kiállításunk nevezőinek a klubtól már megszokott bőséges ajándék csomaggal tudunk kedveskedni. A kiállításon tervezzük a kupák mellett egyéb nyeremények kiadását is. Miután érdemi hozzászólás nem történt az elnök kérte a költségvetés elfogadását.

**Az egyesület közgyűlése a 2022-es költségvetést az ismertetést követően elfogadta.**

**Szavazás: 9 fő igen, 0 fő nem, 0 fő tartózkodott**

**Határozat száma: MOFTEK KGY/41/2022.(03.05.)**

6. napirendi pont: elnöki beszámoló a 2021-es év munkájáról.

Előadó: Dobainé Tar Zsuzsanna

Az elnök ismételten köszönti az egyesület tagjait, a tavalyi évtől eltérően, már személyes jelenléttel megtartott közgyűlésen.

A szokásos módon a hivatalos részt követően kerül majd sor az Év kutyája díjak átadására, valamint a vizsgázott kutyák elismerésére.

Sajnos, ahogy 2020-ban is tavaly is minden előre tervezett és jóváhagyott rendezvényünket törölni kellett. Klubkiállításainkat szerettük volna az EDS eredeti időpontjához igazodva május 22-én megtartani, már a bírót is felkértük, de sajnos a járvány itt is közbeszólt. Miután kiderült az új időpont, ami az év végére esett, valamint folyamatosan bizonytalan volt, hogy a beutazásokat milyen feltételekhez kötik, az orosz bíró lemondta a felkérést, így már sajnos nem tudtunk helyette másikat felkérni, így a kiállítás halasztása mellett döntöttünk, ami jó döntésnek bizonyult, hisz az EDS-en sem volt kiemelkedő nevezési létszám.

Tenyészszemléink is elmaradtak, illetve változatlanul gondot jelent, hogy a nem szűrt kutyákat inkább elviszik a gazdák a Karakán Klub szemléjére, ahol a tenyésztésbe vételnek nem feltétele a szűrések megléte. Folyamatos egyeztetés történik a Karakán vezetésével, ígéretet kapunk, de érdemi változás nem történik.

Egyetlen rendezvényünk a Családi nap volt szeptemberben, de a létszámból látható volt, hogy nem szívesen mozdulnak ki a gazdik, vagy az is lehet, hogy már unalmas a program, ezt a jövőben át kell gondolni, ha nincs rá igény nem erőltetjük. Találkoztunk viszont sok új gazdival, érdeklődőkkel fajtánk iránt, meg egy kicsit kikapcsolódtunk legalább. A Happy Dog Kutyaiskola mindig szívesen lát bennünket, segítenek mindenben, de a jövőben talán más formában kell majd találkoznunk.

A kurta kiállítási évad ellenére születtek szép, kiemelkedő eredmények, s a 2020-hoz képeset már több kutyusnak/gazdinak tudunk elismeréseket átadni. Kiemelkedő volt az év végi EDS-en a magyar kutyák szereplése, ugyan a nevezési létszám, ami egy Európakiállításon szokásos lenne elmaradt a várttól (100-110 kutya), itt ennek nagyjából csak a fele volt. A beutazási nehézségek miatt nem tudtak jönni az igazán nagy külföldi kennelek sem. Itt is gratulálunk mindenkinek a sikerekhez, bár sajnos nem mindenkinek a várt eredménnyel zárult az EDS.

Ismét egyre többen járnak iskolába, s az ott szerzett tudást kiválóan teljesítik gazdik/kutyák egyaránt. Ismerjük, tudjuk, hogy fajtánk jól képezhető, élvezi a munkát, szívesen teljesíti a feladatokat és nem felejt. Az iskolákban ma már jól tudják a fiatal és az idősebb orosz fekete terrier igényei szerint alakítani a képzéseket és így kiváló vizsgaeredmények születnek.

A sikerek mellett sajnos a múlt évben is nagyon sok orosz fekete terriertől kellett fájó szívvel búcsúznunk, akik sok társukkal már az égi mezőkön játszanak, hatalmas űrt hagyva minden együtt érző orosz feketés, de elsősorban gazdijaik szívében. Engedjétek meg, hogy a szokásos gyertyát meggyújtva, itt is gondoljunk rájuk sok szeretettel.

Anyagi helyzetünk a korábbi évekhez hasonlóan stabil, ugyan nem voltak bevételeink, de kiadásaink sem, ennek ellenére a 2021-es évet szerény eredménnyel zártuk.

Itt szeretném megemlíteni, hogy beadtam egy pályázatot, vissza nem térítendő támogatásra, melyet meg is nyertünk, az összeg a későbbiek folyamán fog kiderülni.

Pár számadat:

2021-es évi bevétel és kiadás: szerény 272.000.-Ft bevétel, 241.000.-Ft kiadás.

Ennek alapján a mérlegeredményünk: 31.000.-Ft

Kicsit kevesebb érkezett az 1%-ból, 142.000.-Ft-ot kaptunk.

2021-es év végi záró adatok. Bank: 637.093.-Ft, pénztár: 571.645.-Ft, összesen 1.208.738.-Ft

A tavalyi évi gazdasági beszámolót a közhasznúsági melléklettel együtt az évek óta az egyesület gazdasági munkáját segítő könyvvizsgáló készítette el, a mai közgyűlés jóváhagyása után pedig beküldjük.

Az egyesület taglétszáma évek óta alacsony, nagyjából annyi tagunk van, ami még éppen elégséges ahhoz, hogy a MEOESZ társult tagjai lehessünk (ez 10 fő minimum). Évek óta próbálunk még több tagot bevonni a munkánkba, de egyre nehezebb, sokszor az anyagiak, de nagyon sokszor más ok is közrejátszik pl. megveszik az orosz feketét, de egyszerűen csak a kertben, házi kedvencként éli le szeretetben az életét. A megosztottság (az, hogy erre a viszonylag kis létszámra két fajtaklub van) sem tesz jót a fajtának. Nem tudok sajnos még olyan statisztikával szolgálni, hogy a tavalyi évben mennyi kutyust törzskönyveztek, honosítottak, de azt is tudjuk, hogy még ma is vannak olyan tenyésztők, akik nem a teljes született állománynak kérnek törzskönyvet, s az eladási árat is ennek alapján szabják meg.

Azt sokan tudjátok, hogy évek óta foglalkozom a Junior Handlerekkel, egészen a kis kortól 18 éves korig, akik a kiállítások Best In Show programjában mutatják be kutyájukkal a tanultakat. Ennek a munkának az elindítása az utóbbi években egy kicsit több energiát igényelt, esetleg azt lehetett tapasztalni, hogy az orosz feketés feladatok háttérbe szorulnak. Ezen igyekszem a jövőben fordítani, persze ehhez a ti kezdeményezésetekre is szükség lenne, mert sajnos az nem elég, hogy meghirdetünk egy/egy programot, aztán a tagság nem mozdul, így egy idő után a mi lelkesedésünk is alábbhagy és maradnak csak a kiállítások, meg az évi egy klubkiállítás. Természetesen arra is nyitottak vagyunk, ha egy/egy tagunk kezdeményez, segítjük, hogy együtt sikerüljön a terve.

Sikeres évet kívánok tenyésztőinknek, jó egészséget a gazdiknak, kutyusainknak, kiemelkedő kiállítási eredményeket, akik pedig kutyájuk képzésével foglalkoznak szép vizsgaeredményeket.

Köszönöm türelmeteket.

Ha a beszámolóval kapcsolatban lenne bárkinek kérdése, kiegészítése nyugodtan tegye meg, ha nincs akkor kérem a közgyűlést, hogy fogadja el a 2021-es évi beszámolómat.

**Szavazás: 9 fő igen, 0 fő nem, 0 fő tartózkodott**

**Határozat száma: MOTEK KGY/42/2022.(03.05.)**

7. Év kutyája pályázat, elismerések átadása

Az elnök átadja a kupákat, a tavalyi kiállítási szezonban elért eredményeik alapján a gazdi-kutya párosoknak, valamint a vizsgázott kutyusok gazdiait is elismerésben részesíti. Sajnos csak 5 kutyát tudtunk díjazni, reméljük az idei év már mindenki számára bővelkedni fog kiállítási eredményekben. Bízom benne, hogy jövőre dupla ennyi elismerő oklevéllel tudjuk értékelni a sikereiteket melyeket elértetek akár kiállítási akár munka téren.

8. egyebek

Felvetődött, hogy a családi nap helyett szervezzünk egy kirándulást. Rengeteg szép hely van Magyarországon, egy könnyebb tereppel, mely teljesíthető az idősebb kutyusok számára is (pl. arborétumok, tanösvények, stb). Valamint szintén javasoltátok, hogy a személyes előadások helyett tartsunk inkább rövidebb webináriumokat (betegségekről, kiképzésről, nyírásról).

Az elnök ezt követően a közgyűlést bezárta.

kmf.

Dobainé Tar Zsuzsanna sk.

az egyesület elnöke

Deliné Juhász Mónika sk. Dobainé Tar Zsuzsanna sk.

jegyzőkönyv vezető levezető elnök

Meglécz Beáta sk. Agárdi Fanni sk.

jegyzőkönyv hitelesítő jegyzőkönyv hitelesítő